
«Firmamento». Idea i direcció artística: Marcos Morau. Direcció de producció: Juan Manuel Gil Galindo, Coreografia: Marcos Morau en col·laboració amb les intèrprets. Intèrprets: Àngela Boix, Jon López, Núria Navarra, Lorena Nogal, Marina Rodríguez, Shay Partush. Text: Carmina S. Belda, Pablo Gisbert. Veu en off: Victoria Macarte, Nathaniel Ansbach. Assistència de dramatúrgia: Mònica Almirall, Roberto Fratini. Direcció tècnica i disseny de la il·luminació: Bernat Jansà. Regidor d’escena, maquinària i efectes especials: David Pascual. Suport tècnic en gira: Mirko Zeni. Disseny sonor i música original: Juan Cristóbal Saavedra. Música: Laurie Anderson. Disseny de l’escenografia: Max Glaenzel. Disseny del vestuari: Silvia Delagneau. Il·lustració animada: Marc Salicrú. Producció i logística: Cristina Goñi Adot, Àngela Boix. Alumne en pràctiques Eòlia ESAD: Eduardo Méndez. Confecció dels cascos i màscares: Gadget Efectos Especiales. Construcció de marionetes: Martí Doy. Confecció del vestuari: A.I.T., Laura Garcia. Construcció de l'escenografia: Oscar Hernandez (Ou), Jorba-Miró. Transports: Pax 4Events. Fotografia: Benze Szemerey, Ima Miroshnichenko, Marina Rodríguez. Una producció de La Veronal. En coproducció amb Grec 2023 Festival de Barcelona, Oriente Occidente Dance Festival, Centro de Cultura Contemporánea Condeduque, Mercat de les Flors, Temporada Alta, Les Théâtres de la Ville de Luxembourg, Chaillot Théâtre National de la Danse, Festival Equilibrio - Fondazione Musica per Roma, Hessisches Staatsballett en el marc de Tanzplattform Rhein-Main, Triennale Milano. Amb la col·laboració del Graner Centre de Creació i el Teatre L’Artesà. Amb el suport de l'INAEM – Ministerio de Cultura y Deporte de España i de l'ICEC – Departament de Cultura de la Generalitat de Catalunya. Grec'23. Sala Maria Aurèlia Capmany, Mercat de les Flors, Barcelona. Del 13 al 15 de juliol 2023.

_______________________________________________________________
Confusió entre l'objecte i el seu reflex màgic al mirall

La Veronal ha volgut afrontar un espectacle per al públic adolescent. Ho ha fet, partint, amb honestedat del seu bagul dels adolescents que van ser. L'acumulació dels anys no anul·la les vides anteriors, si no que les juxtaposa: Una persona adulta, es adolescent i és infant, alhora en el seu present. Marcos Morau amb un enginy escènic digne de les sorpreses escèniques d'Opening night i lluny de la foscor de Vorònia (on la porta de sortida era un ascensor que duia als inferns) ha caigut en un equívoc ingenu: S'ha cregut que el reflex (el seu record) coincideix amb la realitat. Ho podria ser si hagués pres un aire de descobriment, però el poc text projectat el trasllada a una ensenyança de tiet benintencionat però que no se l'escoltaran els joves. No es pot fer un espectacle d'adolescents des de la mirada de l'adult; s'hauria d'escriure des dels joves que van ser. Un jove no pot acceptar la mirada d'un adult; es construeix els seus referents, s'equivoca i corregeix fins a fiar-se del seu nou jo.

El viatge oníric que sovint plantegen les coreografies de La Veronal és, ara,un món nou inquietant per la tensió en la confrontació entre el que un és físicament i el que vol arribar a ser. Té un cert regust a Peeping Tom (À louer, Tryptich). Marcos Morau és honest i aclareix que ha ideat un imaginari de l’adolescent dels 13 als 15 anys que va ser. Entén que avui, si tingués aquesta edat, percebria el món de manera diferent. En aquest sentit, la proposta connecta generacionalment amb els espectadors que van ser adolescents coincidint amb els artistes de la companyia. Sí que és possible que transiti pels universos de descobrir el món i prendre-hi part, però no sembla que el desplegament sonor i visual (de producció europea amb mitjans que fan possible el que imaginen aquelles quan van ser joves) sigui un mirall per als que avui estan de vacances de l’ESO i intuint el batxillerat.

La peça queda dividida en dues parts significatives: Primer, hi ha una voluntat de sentir tot, d’armar-se d’opinions per tenir-ne una pròpia i abandonar els jocs infantils (en prou feines hi ha coreografia); a la segona part, ja s’atreveix a intervenir sent protagonista de la seva pròpia història i la dansa esclata en la caixa blanca fantàstica. Com als contes Tria la teva aventura, decidir una acció etiqueta l’individu i implica descartar els altres possibles jo. La Veronal ho explica des de l’expertesa de qui ho ha viscut, un punt doctrinàriament; no és la millor recepta perquè els joves es facin seu aquesta proposta.
Jordi Bordes, Recomana, 16 juliol 2023

Revoltes

Des de dins les coses són invisibles. Només així podem entendre que es digui que aquest és el primer espectacle de La Veronal per als joves. ¿No ho eren ja quan van néixer amb aquell aire juvenil seu tan provocador, divertit i de moviment vivíssim?
Els espectacles de La Veronal no es pretenien joves perquè ja ho eren, si per jove entenem certa frescor i naturalitat gamberra, abordar amb imatges les idees realment importants (des de Rimbaud, el poeta pensa en imatges, i certa poesia és essencialment jove) i fins i tot fer-se grans preguntes, que vol dir no témer ser transcendentals, perquè cap resposta no els pot avergonyir. Així es va fer internacional la companyia La Veronal: a la manera de Tarantino i dels germans Coen, però amb la tradició de la dansa i de l’art. Veure-ho tot com a primer pas per regirar-ho i retornar-ho. Per retornar-nos-ho.
Firmamento continua sent una obra de La Veronal i un espectacle jove per tot el que ja s’ha exposat fins ara, però amb l’acceleració i l’abarrocament que se suposa que hi ha en els adolescents. A estones la música actua com a columna vertebral, i al llarg de la peça la percussió i el tractament electrònic ens bombardegen. Més accelerat que altres vegades, amb més estímuls i més fragmentat, d’acord amb la realitat que ens envolta i que afecta amb especial intensitat els més joves, Firmamento emociona especialment en l’alentiment i els silencis, com en les cançons en què una veu fràgilment humana ens recorda el nostre horror envers el buit amb la consegüent recerca de patrons, que ser és canviar i que saber és inventar, tota una declaració de principis.
A La Veronal, els espais han estat sempre capsetes de nines, marcs delimitats per a un salt cap a l’infinit, metàfora del vol de la ment des dels límits del llenguatge. Analògic? Virtual? En qualsevol cas, mental, amb el llenguatge com a punt de partida. Fins i tot els moviments hiperfragmentats i de radi curt són una expressió d’això mateix. El firmament només és una línia final per a qui s’ha quedat quiet: per als qui avancin cap endavant inicia un cercle infinit, un pas que els porta més enllà.

Joaquim Noguero, La Vanguardia, 16 juliol 2023

Una proposta aclaparadora de La Veronal, visualment i sonorament

Marcos Morau ha obert la caixa màgica de la memòria travessada per la fantasia i el talent en una proposta escènica visualment i sonorament aclaparadora. Un espectacle d’alta intensitat de moviment i de gran diversitat d’accions habitades per una mena d’evocacions de personatges de còmic japonès i tot plegat embolcallat en un espectacular disseny de llums i una banda sonora d’enorme protagonisme.

Firmamento és una mirada al passat i al futur. La mirada del món en el qual encara ens agradava jugar. D’aquí el moble musical, digne de CaboSanRoque, que presideix la barroca primera part de la proposta. Els habitants juguen amb els tambors, amb la llum, amb les baquetes... en una escena molt dinàmica però fosca que afavoreix els contrallums. I al futur, quan neix el nen galàctic que iniciarà el viatge fins a les estrelles, fins a Déu i més enllà per tornar finalment a la casa i a les muntanyes del seu passat. Roda el món i torna al Born.

És un món que canvia quan l’espai escènic (de Max Glaenzel) es mou. La pantalla retrocedeix i apareix una segona caixa màgica. Un altre escenari, totalment blanc, amb un tòtem que recorda un dominant aparell de televisió, en una escena amb més ball, més austera també.

Marcos Morau ha dit que aquesta proposta volia acostar la dansa als adolescents. No sabem si se'n sortirà. Diria que, per motivar-los, Morau ha revisat la seva memòria de l’adolescència en la confiança que hi hagi elements que coincideixin amb altres adolescències més contemporànies. I és que, a la fi, la insostenible lleugeresa de l'adolescència, parafrasejant Milan Kundera, es reprodueix d’una manera o altra generació rere generació.

Firmamento és un gran espectacle en el qual crec que cal ressenyar tant la feina dels ballarins (Àngela Boix, Jon López, Núria Navarra, Lorena Nogal, Marina Rodríguez, Shay Partush) com el brillant treball sonor de Juan Cristóbal Saavedra, músic habitual en les creacions de La Veronal. Un treball de moltes capes amb forta presència electrònica, però que fa l’ullet a temes de famoses pel·lícules per a adolescents i amb el suport de la música de Laurie Anderson, que, és clar, cap adolescent deu saber qui és.

Santi Fondevila, ARA, 17 juliol 2023
Firmamento de La Veronal, o un autohomenatge al Marcos Morau adolescent

Firmamento s’adreça precisament a un públic molt poc comú en els espectacles de dansa contemporània, que son els i les adolescents, persones nascudes entre el 2005 i el 2014. Però per fer-ho, l’equip de Morau no ha volgut caure en els tòpics que se solen utilitzar per retratar les “noves generacions” (pantalles, Tik Tok, melics a l’aire, cabells de color, relacions poliamoroses, etc.), sinó anar a buscar els referents culturals de quan ells eren adolescents als noranta.
Més aviat, jo diria que Morau ha volgut fer un homenatge al seu jo adolescent, el seu alter ego jovenívol, aquell que tots carreguem —especialment els artistes—, per bé i per malament, perquè les seves experiències i decisions van determinar qui som avui. Aquesta decisió pot fer guanyar en profunditat a ulls de l’espectador habitual i “culte”, però no sé si els permetrà arribar de cap manera especial als nascuts a partir del 2005 (si és que cal fer res en particular per adreçar-se als joves), ja que les barreres d’accés a l’art contemporani en general són força més estructurals en la societat d’avui i la de sempre.

En qualsevol cas, els referents culturals del Marcos Morau adolescent són els anime i la ciència-ficció, que són els dos pilars que vertebren tota l’estètica de Firmamento. En aquest sentit, podríem dir que La Veronal ha entrat a competir indirectament amb la Rosalía per l’atenció dels joves utilitzant referents japonesos com per exemple Akira a Saoko (https://youtu.be/6o7bCAZSxsg) o simplement paraules inintel·ligibles com a Chicken Teriyaki (https://youtu.be/OG4gq9fCoRE).
Un altre referent japonès és Ghost in the Shell, tant per l’estètica com pel tòpic tecnològic i la música futurista; també apareixien referències a El Viatge de Chihiro i sobretot a 2001: Una Odissea a l’espai, la coneguda escena de l’habitació blanca en què el protagonista veu el seu jo futur. Morau aplica aquesta idea a la vida mateixa de l’espectacle, que es conté i s’anticipa a si mateix amb una il·lustració animada fantàstica de Marc Salicrú i els seients que miren cap a la caixa blanca dintre de la caixa negra, que acabaran mirant cap al públic; escenografia també fantàstica de Max Glaenzel.
En aquesta caixa blanca que, de fet, sembla la ment de l’adolescent, és on succeeix la segona part de l’obra, que es converteix en un viatge gairebé psicodèlic per a l’espectador, passant per llums estroboscòpiques i ambients de tot tipus (espero que no agafés desprevingut a cap epilèptic) que semblaven representar la muntanya russa emocional d’un cervell amb les hormones disparades. De fet, a la sortida del Mercat, tothom coincidia a destacar el disseny de llums de Bernat Jansà, per mi el millor de tota la peça; la música original de Juan Cristóbal Saavedra, que recollia tots aquests referents cinematogràfics i culturals, tampoc es queda curta.
De fet, era impossible que ningú s’adormís en cap moment, gairebé ni que parpellegés, perquè la descàrrega d’estímuls era constant, però no només visual, sinó també discursiva, ja que s’intercalaven moments de text (Carmina S. Belda, Pablo Gisbert) amb veu en off (Victoria Macarte i Nathaniel Ansbach) i titelles, com és habitual en la companyia. Dintre de tota aquesta estètica, el disseny de vestuari de Silvia Delagneau no era tan lluït com en altres ocasions, però era el que donava vida i caràcter als personatges i fins i tot a l’escena, un muntatge molt ben aconseguit de maquinària i efectes especials (David Pascual) per reproduir la ment adolescent.

Podria no acabar mai d’intentar explicar tot l’espectacle, però m’adono que després d’haver esmentat tots els elements escènics, l’últim de què me’n recordo és de la dansa i del llenguatge del cos. Malgrat la interpretació impecable de les ballarines i ballarins a escena (Àngela Boix, Jon López, Núria Navarra, Lorena Nogal, Marina Rodríguez, Shay Partush), amb el que menys vaig connectar va ser amb la coreografia, clarament al servei de “l’obra quasi total”.
És evident que la companyia ha perfeccionat i polit la seva tècnica de moviment (el Kova), però a parer meu, aquesta tecnificació ha deixat la dansa i el llenguatge del cos en un segon pla pel que fa a la dramatúrgia (amb l’assistència de Mònica Almirall i Roberto Fratini). La qüestió és que l’espectacle evoluciona per tots els recursos i accions escèniques que no tenen a veure amb el cos, mentre que la dissociació del moviment inorgànic simplement encaixa amb els personatges “treballadors de la ment”.
Potser sigui només una qüestió de gustos, però sembla que l’autonomia dels elements escènics (llum, text, escenografia, so, vestuari, etc.) i la capacitat de recursos deixi la dansa i el llenguatge del cos en segon lloc, però sense el cos, tots els elements de l’acte escènic perden sentit en un escenari. M’estic referint només a Firmamento, precisament com a espectacle fruit de la maduresa i consolidació artístiques de la companyia (que ja tenia una quarantena de bolos programats arreu abans de l’estrena). I, ara sí, em remeto a la seva trajectòria per recordar que en peces anteriors, i recents, no sempre ha estat així.

Júlia Vernet Gaudes, Recomana, 20 juliol 2023

